CELEX: 32020R2226
Language: hr
Date: 2020-12-23 00:00:00
Title: Uredba (EU) 2020/2226 Europskog parlamenta i Vijeća od 23. prosinca 2020. o određenim aspektima sigurnosti zračnog prometa s obzirom na istek prijelaznog razdoblja predviđenog u Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (Tekst značajan za EGP)

28.12.2020   
               
               
                  HR
               
               
                  Službeni list Europske unije
               
               
                  L 437/97
               
            
         UREDBA (EU) 2020/2226 EUROPSKOG PARLAMENTA I VIJEĆA
         od 23. prosinca 2020.
         o određenim aspektima sigurnosti zračnog prometa s obzirom na istek prijelaznog razdoblja predviđenog u Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
         (Tekst značajan za EGP)
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         nakon savjetovanja s Europskim gospodarskim i socijalnim odborom,
         nakon savjetovanja s Odborom regija,
         u skladu s redovnim zakonodavnim postupkom (1),
         budući da:
         
                     (1)
                  
                  
                     Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (2) („Sporazum o povlačenju”) Unija je sklopila Odlukom Vijeća (EU) 2020/135 (3), a stupio je na snagu 1. veljače 2020. Prijelazno razdoblje predviđeno u članku 126. Sporazuma o povlačenju („prijelazno razdoblje”), tijekom kojeg se pravo Unije i dalje primjenjuje na Ujedinjenu Kraljevinu Velike Britanije i Sjeverne Irske (Ujedinjena Kraljevina) i u njoj u skladu s člankom 127. Sporazuma o povlačenju, istječe 31. prosinca 2020.
                  
               
                     (2)
                  
                  
                     Glavni je cilj Uredbe (EU) 2018/1139 Europskog parlamenta i Vijeća (4) uspostaviti i održavati visoku i ujednačenu razinu sigurnosti zračnog prometa u Uniji. U tu je svrhu uspostavljen sustav certifikata za razne aktivnosti u zrakoplovstvu kako bi se postigla potrebna razina sigurnosti i omogućile potrebne provjere i uzajamno priznavanje izdanih certifikata.
                  
               
                     (3)
                  
                  
                     U području sigurnosti zračnog prometa mnogi dionici mogu raznim mjerama ublažiti posljedice isteka prijelaznog razdoblja za certifikate i odobrenja u nedostatku sporazuma kojim se uređuje novi odnos u pogledu sigurnosti zračnog prometa između Unije i Ujedinjene Kraljevine. Te mjere uključuju prebacivanje kod tijela nadležnog za civilno zrakoplovstvo neke od država članica i podnošenje, prije isteka prijelaznog razdoblja, zahtjeva za certifikat koji izdaje Agencija Europske unije za sigurnost zračnog prometa („Agencija”) s učinkom od dana koji slijedi nakon isteka prijelaznog razdoblja.
                  
               
                     (4)
                  
                  
                     Međutim, za neke certifikate potrebno je uvesti posebne mjere za ublažavanje tih posljedica isteka prijelaznog razdoblja. To se posebno odnosi na certifikate projekta koje je Agencija izdala prije isteka prijelaznog razdoblja projektnim organizacijama koje imaju glavno mjesto poslovanja u Ujedinjenoj Kraljevini ili koje su izdale takve projektne organizacije koje je odobrila Agencija. Do tog datuma Agencija je obavljala funkcije i zadaće „države projektiranja” prema Konvenciji o međunarodnom civilnom zrakoplovstvu i njezinim prilozima u ime Ujedinjene Kraljevine kako je predviđeno u članku 77. stavku 1. Uredbe (EU) 2018/1139. Nakon isteka prijelaznog razdoblja funkcije i zadaće „države projektiranja” će u pogledu Ujedinjene Kraljevine preuzeti tijelo za civilno zrakoplovstvo Ujedinjene Kraljevine. Kako bi uzela u obzir tu promjenu, Ujedinjena Kraljevina donijela je zakonodavstvo kojim se certifikati projekta izdani prije prijelaznog razdoblja smatraju izdanima na temelju zakona Ujedinjene Kraljevine s učinkom od isteka prijelaznog razdoblja.
                  
               
                     (5)
                  
                  
                     Kad je riječ o zrakoplovima registriranima u Uniji, potrebne su posebne mjere Unije kako bi se osiguralo da su projekti na koje se ti certifikati projekta odnose i dalje obuhvaćeni certifikatima projekta uređenima Uredbom (EU) 2018/1139 nakon isteka prijelaznog razdoblja. Tim bi se posebnim mjerama dotičnim operatorima zrakoplova trebalo omogućiti da nastave upotrebljavati predmetne proizvode. Stoga je potrebno predvidjeti da se smatra da su Agencija ili, ovisno o slučaju, projektne organizacije koje je ona odobrila izdale certifikate projekta za te projekte s učinkom od dana koji slijedi nakon isteka prijelaznog razdoblja. U Uredbi (EU) 2018/1139 i relevantnim aktima Komisije predviđeni su takvi certifikati projekta, izdani na temelju činjenice da je predmetni zrakoplov registriran u državi članici, iako je treća zemlja država projektiranja.
                  
               
                     (6)
                  
                  
                     Potrebno je pojasniti da ti certifikati projekta podliježu relevantnim pravilima utvrđenima u Uredbi (EU) 2018/1139 i relevantnim provedbenim i delegiranim aktima donesenima na temelju te uredbe ili Uredbe (EZ) br. 216/2008 Europskog parlamenta i Vijeća (5), posebno onima koja se primjenjuju na certifikaciju projekta i obvezne informacije o kontinuiranoj plovidbenosti.
                  
               
                     (7)
                  
                  
                     Uzimajući u obzir hitnost zbog isteka prijelaznog razdoblja, smatra se primjerenim predvidjeti iznimku od roka od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.
                  
               
                     (8)
                  
                  
                     S obzirom na to da cilj ove Uredbe, odnosno održavanje visoke i ujednačene razine sigurnosti zračnog prometa u Uniji, ne mogu dostatno ostvariti države članice, nego se, zbog opsega i učinka djelovanja, on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.
                  
               
                     (9)
                  
                  
                     Ova Uredba trebala bi hitno stupiti na snagu i trebala bi se primjenjivati od dana koji slijedi nakon isteka prijelaznog razdoblja, osim ako do tog datuma na snagu stupi ili se počne privremeno primjenjivati sporazum između Europske unije i Ujedinjene Kraljevine kojim se uređuju pitanja sigurnosti civilnog zrakoplovstva povezana s certifikatima projekta iz ove Uredbe,
                  
               DONIJELI SU OVU UREDBU:
         
            Članak 1.
            Predmet i područje primjene
            
               1.   Ovom se Uredbom utvrđuju posebne odredbe, s obzirom na istek prijelaznog razdoblja, za određene certifikate o sigurnosti zračnog prometa koji su na temelju uredbe (EZ) br. 216/2008 ili (EU) 2018/1139 izdani fizičkim i pravnim osobama koje imaju glavno mjesto poslovanja u Ujedinjenoj Kraljevini.
            
            
               2.   Ova se Uredba primjenjuje na certifikate projekta navedene u Prilogu koji su valjani na dan prije datuma početka primjene ove Uredbe i koje je Agencija izdala fizičkim ili pravnim osobama koje imaju glavno mjesto poslovanja u Ujedinjenoj Kraljevini, ili koje je izdala projektna organizacija koja ima glavno mjesto poslovanja u Ujedinjenoj Kraljevini.
            
            
               3.   Ova se Uredba primjenjuje samo na zrakoplove registrirane u Uniji.
            
         
         
            Članak 2.
            Definicije
            Za potrebe ove Uredbe primjenjuju se odgovarajuće definicije iz Uredbe (EU) 2018/1139 te iz delegiranih i provedbenih akata donesenih na temelju te uredbe i na temelju Uredbe (EZ) br. 216/2008.
         
         
            Članak 3.
            Valjanost certifikata
            Smatra se da je certifikate projekta iz članka 1. stavka 2. izdala s učinkom od datuma iz članka 5. stavka 2.:
            
                        1.
                     
                     
                        Agencija, u pogledu certifikata iz članka 1. stavka 2. koje je izdala Agencija;
                     
                  
                        2.
                     
                     
                        organizacija koju je odobrila Agencija, u pogledu certifikata iz članka 1. stavka 2. koje je izdala projektna organizacija koju je odobrila Agencija.
                     
                  
         
            Članak 4.
            Pravila i obveze u pogledu certifikata koji su uređeni člankom 3.
            
               1.   Certifikati koji su uređeni člankom 3. ove Uredbe podliježu pravilima koja se na njih primjenjuju u skladu s Uredbom (EU) 2018/1139 i relevantnim provedbenim i delegiranim aktima donesenima na temelju te uredbe ili Uredbe (EZ) br. 216/2008., posebno Uredbom Komisije (EU) br. 748/2012 (6).
            
            
               2.   Agencija ima ovlasti utvrđene u Uredbi (EU) 2018/1139 i u relevantnim provedbenim i delegiranim aktima donesenima na temelju te uredbe i na temelju Uredbe (EZ) br. 216/2008 u odnosu na subjekte koje imaju glavno mjesto poslovanja u trećoj zemlji.
            
         
         
            Članak 5.
            Stupanje na snagu i primjena
            
               1.   Ova Uredba stupa na snagu sljedećeg dana od dana objave u Službenom listu Europske unije.
               
            
            
               2.   Primjenjuje se od sljedećeg dana od dana prestanka primjene prava Unije na Ujedinjenu Kraljevinu i u njoj na temelju članaka 126. i 127. Sporazuma o povlačenju.
            
            
               3.   Ova se Uredba ne primjenjuje ako je do datuma iz stavka 2. ovog članka sporazum između Unije i Ujedinjene Kraljevine kojim se uređuju pitanja sigurnosti civilnog zrakoplovstva u vezi s certifikatima projekta iz članka 1. stavka 2. ove Uredbe stupio na snagu ili se, ovisno o slučaju, počeo privremeno primjenjivati.
            
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. prosinca 2020.
            
               
                  Za Europski parlament
               
               
                  Predsjednik
               
               D. M. SASSOLI
            
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Stajalište Europskog parlamenta od 18. prosinca 2020. (još nije objavljeno u Službenom listu) i odluka Vijeća od 22. prosinca 2020.
         
            (2)  SL L 29, 31.1.2020., str. 7.
         
         
            (3)  Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).
         
            (4)  Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (SL L 212, 22.8.2018., str. 1.).
         
            (5)  Uredba (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (SL L 79, 19.3.2008., str. 1.).
         
            (6)  Uredba Komisije (EU) br. 748/2012 od 3. kolovoza 2012. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (SL L 224, 21.8.2012., str. 1.).
      
      
         
            PRILOG
            
               POPIS CERTIFIKATA IZ ČLANKA 1.
            
            
                     
                        1.
                     
                     
                        Uredba Komisije (EU) br. 748/2012 (1), Prilog I. Part 21. odjeljak A pododjeljak B (Certifikati tipa i ograničeni certifikati tipa)
                     
                  
                     
                        2.
                     
                     
                        Uredba (EU) br. 748/2012, Prilog I. Part 21. odjeljak A pododjeljak D (Izmjene certifikata tipa i ograničenih certifikata tipa)
                     
                  
                     
                        3.
                     
                     
                        Uredba (EU) br. 748/2012, Prilog I. Part 21. odjeljak A pododjeljak E (Dodatni certifikati tipa)
                     
                  
                     
                        4.
                     
                     
                        Uredba (EU) br. 748/2012, Prilog I. Part 21. odjeljak A pododjeljak M (Popravci)
                     
                  
                     
                        5.
                     
                     
                        Uredba (EU) br. 748/2012, Prilog I. Part 21. odjeljak A pododjeljak O (Ovlaštenja prema Naredbi o europskim tehničkim standardima)
                     
                  
                     
                        6.
                     
                     
                        Uredba (EU) br. 748/2012, Prilog I. Part 21. odjeljak A pododjeljak J (Odobrenja projektne organizacije)
                     
                  
               (1)  Uredba Komisije (EU) br. 748/2012 od 3. kolovoza 2012. o utvrđivanju provedbenih pravila za certifikaciju plovidbenosti i ekološku certifikaciju zrakoplova i s njima povezanih proizvoda, dijelova i uređaja te za certifikaciju projektnih i proizvodnih organizacija (SL L 224, 21.8.2012., str. 1.).